BILAG

»Barbera d'Asti«

PDO-IT-A1398-AM02

Ansøgningsdato: 2.12.2014

ANMODNING OM ÆNDRING AF VARESPECIFIKATION

1. Regler, der finder anvendelse for ændringen

Artikel 105 i forordning (EU) nr. 1308/2013 — Væsentlig ændring

2. Beskrivelse af og begrundelse for ændringen

2.1. Ændring af varespecifikationen for »Barbera d’Asti« DOCG (BOB) — Sletning af henvisningerne til delområdet Nizza

Ændring af varespecifikationen, som indeholder en række ændringer af det enhedsdokument, der er henvist til i artikel 94, stk. 1, litra d), i forordning (EU) nr. 1308/2013.

Artikel 1 — Betegnelse og vine — Henvisninger til delområdet Nizza er slettet i punkt 1 og 2. I enhedsdokumentet er henvisningerne til vine fra delområdet Nizza blevet slettet fra afsnit 2.4, 2.5 og 2.5.2. Der er tale om formelle ændringer, der følger af anmodningen om ændring af delområdet »Nizza« til en selvstændig DOCG (BOB) (jf. artikel 4, stk. 5, i lovdekret nr. 61/2010), der blev formaliseret med ansøgningen om beskyttelse af den dertil svarende betegnelse »Nizza« DOCG (BOB) (se dossier PDO-IT-01896).

Ændringen hænger sammen med ansøgningen om beskyttelse af betegnelsen »Nizza« DOCG (BOB) (PDO-IT-01896) og produktionsområdet for »Barbera d’Asti« DOCG (BOB) som omhandlet i artikel 3 i varespecifikationen. Udeladelsen af delområdet Nizza, som i realiteten var en yderligere geografisk kvalificering af vine af typen »Barbera d’Asti« DOCG (BOB) og derfor var reguleret i en særskilt ledsagende varespecifikation, og ændringen heraf til den selvstændige »Nizza« DOCG (BOB) har ingen indvirkning på produktionsområdet for »Barbera d’Asti« DOCG (BOB). Det skal derfor understreges, at det produktionsområde, der er beskrevet i artikel 3, også omfatter det produktionsområde, der angives i varespecifikationen for »Nizza« DOCG (BOB), ligesom det hidtil omfattede Nizza-delområdet. Dette er i fuld overensstemmelse med EU's og Italiens gældende lovgivning om beskyttede oprindelsesbetegnelser (BOB) og beskyttede geografiske betegnelser (BGB), som giver mulighed for, at to eller flere betegnelser kan findes inden for ét område, forudsat at de reguleres særskilt. I den sammenhæng vil producenterne hvert år ved høsten kunne vælge, hvilken BOB-vin der skal produceres på hvert vindyrkningsareal (naturligvis under forudsætning af, at de er i overensstemmelse med de tekniske og produktionsmæssige egenskaber i den relevante varespecifikation).

2.2. Artikel 4 — Standarder for vindyrkning

Punkt 2 — Ændring af varespecifikationen: Med indføjelsen af ordene »nødvanding er tilladt« efter »enhver form for drivning er forbudt« er muligheden for nødvandingstiltag blevet indført. Denne ændring er begrundet i de ændringer i de klimatiske betingelser, der har fundet sted i de senere år, og som viser sig ved ringe nedbørsmængder og høje gennemsnits- og maksimumstemperaturer om sommeren, og som har ført til vandstress, dvs. ekstremt høj vandmangel, på forskellige bjergskråninger og klimaforhold. At tillade nødvanding gør det i givet fald muligt at undgå negative indvirkninger på kvaliteten af druerne og de unge planters udvikling.

Punkt 4 — Ændring af varespecifikationen: Ordene »om nødvendigt« er blevet slettet fra sætningen »I år med en dårlig høst, fastsætter Piemontes regionalregering om nødvendigt …«.

Dette er en formel ændring, da regionalregeringen i tilfælde af en dårlig høst griber ind med henblik på en udbyttereduktion. Ordene »om nødvendigt« er derfor overflødige og er slettet, uden at punktets betydning er ændret.

2.3. Artikel 5 — Standarder for vinfremstilling

Punkt 4 — Ændring af varespecifikationen: I forbindelse med vinenes lagringsperiode er den specifikke omtale af »egetræ« i tabellen om anvendelsen af træ i sætningen »heraf i træ (egetræsfade uanset størrelse)« blevet slettet.

Begrundelsen herfor er, at producenterne i dag skal kunne vælge andre trætyper, som de anser for at være bedre egnede til at forbedre deres vine, selv om de samtidig stræber efter at fremstille produkter af høj kvalitet. Under alle omstændigheder er det i EU-lovgivningen om beskyttede oprindelsesbetegnelser (BOB) og beskyttede geografiske betegnelser (BGB) ikke et krav, at de botaniske træarter, hvorfra træet stammer, skal angives i varespecifikationen. Det skal bemærkes, at den eneste bestemmelse i EU-lovgivningen, der regulerer dette spørgsmål, er artikel 66, stk. 2, og bilag XVI til forordning (EF) nr. 607/2009, som blandt de mulige angivelser, der skal fremgå af mærkningen, også tillader brugen af oplysninger som »lagret på fad«, »modnet på fad« eller »modnet på fad (barrique)«, dvs. uden angivelse af det botaniske navn på den træart, hvorfra træet stammer.

Punkt 4, sidste afsnit — Ændring af varespecifikationen: Udtrykket »af samme årgang« er blevet tilføjet efter »Fadene kan fyldes op med samme vin«.

Man har anset det for hensigtsmæssigt at fastsætte, at i vinens modningsperiode må den samme type vin fra den samme årgang anvendes til opfyldning af fadene.

Artikel 5, punkt 2 — Ændring af varespecifikationen: Måleenheden »kg« i sætningen »den pågældende drues udbytte i kg/ha som fastsat i artikel 4, punkt 3« er ændret til »ton«.

Det er en formel ændring for at tilpasse måleenheden til den måleenhed, der anvendes i artikel 4, punkt 3, hvortil der henvises og som angiver drueudbyttet i ton.

2.4. Artikel 6 — Kendetegn for konsumvin

Ændring af varespecifikationen: Følgende afsnit udgår: »2. Ministeriet for landbrugs-, fødevare- og skovbrugspolitik kan ved sit eget dekret ændre grænseværdierne for totalt syreindhold og ekstrakt-indhold beregnet sukkerfri.«

Det er en formel ændring, da muligheden ikke længere er i overensstemmelse med gældende lovgivning.

2.5. Artikel 7 — Betegnelse og præsentation

Artikel 7, punkt 3 — Ændring af varespecifikationen: Følgende indrykning udgår:

»Ordet »Vigna« [vinmark] efterfulgt af det pågældende stednavn eller den traditionelle betegnelse skal være angivet på etiketten med en skrifttype, der er mindre end eller er lig med 50 % af den skrifttypestørrelse, der anvendes for »Barbera d’Asti« DOCG (BOB).«

Formålet med denne ændring er at undgå restriktive regler for angivelse af de pågældende ord (Vigna + stednavn) og i stedet henvise til de almindelige nationale regler og EU's bestemmelser, således at den pågældende angivelse, som er et væsentligt kendetegn for vinproducenten, gives en mere fremtrædende plads.

2.6. Artikel 8 — Emballering

Artikel 8, punkt 1 — Ændring af varespecifikationen: Formel ændring, hvorefter beholdernes rumindhold i overensstemmelse med det fælles målesystem skal angives i liter i stedet for i centiliter. Samtidig fastsættes det, at alle størrelser fra 0,187 liter til 12 liter må anvendes, dog opretholdes undtagelsen for rumindhold på 2 liter, men der medtages nogle større størrelser, som tidligere kun kunne anvendes til markedsføringsformål.

Baggrunden for denne ændring er kommercielle krav, der skal gøre det muligt at positionere produktet i en række forskellige markedssegmenter. Frem for alt gør anvendelsen af beholdere med større rumindhold det muligt at forbedre både kvaliteten af vinen (skabe optimale betingelser for ældningsprocessen i flasken) og vinens image, da der er tale om yderst værdifulde beholdere, som svarer til vinens prestige.

Artikel 8, punkt 3 — Ændring af varespecifikationen: Lukkeanordningerne til flaskerne er i overensstemmelse med gældende retsforskrifter blevet præciseret, og anvendelsen af kronekapsel er udelukkende forbudt for Barbera d’Asti og Barbera d’Asti Superiore. For vintyper, der er forsynet med benævnelsen »Vigna« og angivelsen af delområdet, er derudover kun lukning med naturkork tilladt.

Formålet hermed er at undgå alt for restriktive foranstaltninger for grundformerne af DOCG (BOB), der produceres i store mængder, og i stedet forstærke imaget for de mere prestigefyldte typer af vin, hvorpå vindyrkningsarealet og/eller delområdet angives, og hvortil der udelukkende anvendes naturkork.

2.7. Ændring af specifikationen for vine af typen »Barbera d’Asti« DOCG (BOB). Omarbejdning af bilaget i slutningen af varespecifikationen (forskrifter for delområderne: Nizza, Tinella, Colli Astiani eller Astiano)

Ændring af varespecifikationen, som indebærer en række ændringer af det enhedsdokument, der er omhandlet i artikel 94, stk. 1, litra d), i forordning (EU) nr. 1308/2013.

Bilaget i slutningen af specifikationen er blevet revideret, og forskrifterne for delområdet »Nizza« er blevet slettet.

Som følge af ansøgningen om beskyttelse af betegnelsen »Nizza« DOCG (BOB) (PDO-IT-01896) er bilaget blevet ændret, og kun forskrifterne for delområderne »Tinella« og »Colli Astiani« eller »Astiano« er bibeholdt.

Udeladelsen af delområdet »Nizza«, som i realiteten var et yderligere geografisk kendetegn for vine med betegnelsen »Barbera d’Asti« DOCG (BOB), har ingen indvirkning på produktionsområdet for »Barbera d’Asti«.

Dette er i fuld overensstemmelse med EU's og Italiens gældende lovgivning om beskyttede oprindelsesbetegnelser (BOB) og beskyttede geografiske betegnelser (BGB), som giver mulighed for, at to eller flere betegnelser kan findes inden for ét område, forudsat at de reguleres særskilt.

I den sammenhæng vil producenterne hvert år ved høsten kunne vælge, hvilken vin med beskyttet oprindelsesbetegnelse, der skal produceres på hvert vindyrkningsareal (naturligvis under forudsætning af, at de er i overensstemmelse med de tekniske og produktionsmæssige egenskaber i den relevante varespecifikation).

2.8. Ajourføring af henvisninger til retsakter

Formelle ændringer af artikel 4, stk. 3, og artikel 7, stk. 3 og 10, i varespecifikationen og enhedsdokumentet (understøttende dokumentation).

Henvisningerne til retsakter er blevet ajourført. Henvisningen til »Lovdekret nr. 61/2010« i varespecifikationen er blevet erstattet af henvisning til »Lov nr. 238/2016«. Ovennævnte lov nr. 238/2016, som fastsætter nationale regler for produktion, afsætning, oprindelsesbetegnelser, geografiske betegnelser, traditionelle benævnelser, mærkning og præsentation, forvaltning, kontrol og sanktioner for så vidt angår vinavlsprodukter som omhandlet i forordning (EU) nr. 1308/2013 og (EU) nr. 1306/2013, Kommissionens delegerede forordning (EU) 2016/1149 og Kommissionens gennemførelsesforordning (EU) 2016/1150, er blevet tilføjet til den understøttende dokumentation.

ENHEDSDOKUMENT

1. Betegnelse, der skal registreres

Barbera d'Asti

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Barbera d’Asti, Barbera d’Asti Superiore

Farve: rubinrød, med tiltagende alder granatrød

Aroma: kraftig og karakteristisk, med tiltagende alder æterisk

Smag: tør, stille (ikke-mousserende), fyldig ved korrekt lagring mere harmonisk, behagelig, bred smagsoplevelse

Totalt alkoholindhold, minimum (i % vol.): 12,0 % 12,5 % for vin med benævnelsen »Superiore« eller »Vigna«

Ekstrakt-indhold, beregnet sukkerfri, minimum: 24 g/l med angivelsen »Superiore«: 25 g/l.

Eventuelle analytiske parametre, som ikke er medtaget i nedenstående tabel, er i overensstemmelse med grænseværdierne i den nationale lovgivning og EU-lovgivningen.

Generelle analytiske kendetegn

Totalt alkoholindhold, minimum (i % vol.): Virkeligt alkoholindhold, minimum (i % vol.): Totalt syreindhold, minimum: 4,5 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter): Svovldioxidindhold, maksimum (i milligram pr. liter):

Barbera d’Asti Superiore med det bestemte delområde »Tinella« og »Colli Astiani« eller »Astiano«

Farve: rubinrød, med tiltagende alder granatrød

Aroma: kraftig og karakteristisk, med tiltagende alder æterisk

Smag: tør, stille (ikke-mousserende), fyldig ved korrekt lagring mere harmonisk, behagelig, bred smagsoplevelse

Totalt alkoholindhold, minimum (i % vol.): 13,0 %

Ekstrakt-indhold, beregnet sukkerfri, minimum: 26 g/l.

Eventuelle analytiske parametre, som ikke er medtaget i nedenstående tabel, er i overensstemmelse med grænseværdierne i den nationale lovgivning og EU-lovgivningen.

Generelle analytiske kendetegn

Totalt alkoholindhold, maksimum (i % vol.): Virkeligt alkoholindhold, minimum (i % vol.): Totalt syreindhold, minimum: 5,0 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter): Svovldioxidindhold, maksimum (i milligram pr. liter):

5. Vinfremstillingsmetoder

5.1. Særlige ønologiske fremgangsmåder

Ældning

Særlig ønologisk fremgangsmåde

»Barbera d’Asti«, herunder med benævnelsen »Vigna«: skal være lagret i mindst 4 måneder, fra den 1. november i det år, hvor druerne høstes.

»Barbera d’Asti Superiore«, herunder med benævnelsen »Vigna«: skal være lagret i mindst 14 måneder, heraf mindst 6 måneder i trætønder, fra den 1. november i det år, hvor druerne høstes.

»Barbera d’Asti« for delområdet »Tinella« og »Colli Astiani« eller »Astiano«: skal være lagret i mindst 24 måneder, heraf mindst 6 måneder i trætønder og 6 måneder på flasken, fra den 1. oktober i det år, hvor druerne høstes.

Opfyldning af fadene

Særlig ønologisk fremgangsmåde

I hele den foreskrevne lagringsperiode kan fadene fyldes op med samme vin af samme årgang, der lagres i andre beholdere end træfade, og udgøre op til 10 % af den samlede volumen. Denne fremgangsmåde gennemføres for at sikre, at fade og andre vinbeholdere til stadighed er fuldstændig fyldt; vin, der fordamper under lagringen og/eller på grund af et fald i mængden, der skyldes fald i temperaturen, erstattes af vin af samme type, som den, der er i beholderen.

Sukkerberigelse

Særlig ønologisk fremgangsmåde

Berigelse er tilladt under overholdelse af de grænseværdier og metoder, der er fastlagt i den nuværende lovgivning for de forskellige typer »Barbera d’Asti«.

Begrænsning: Ved vine af typen »Barbera d’Asti Superiore«, på hvis etiket delområdet »Tinella« er angivet, kan alkoholindholdet forhøjes med højst 0,5 %, mens det for vine af typen »Barbera d’Asti Superiore«, på hvis etiket delområdet »Colli Astiani« eller »Astiano« er angivet, kan forhøjes med højst 1 %.

5.2. Maksimalt udbytte:

Barbera d’Asti og Barbera d’Asti Superiore

63 hektoliter pr. hektar

Barbera d’Asti Superiore med det bestemte delområde »Tinella« og »Colli Astiani« eller »Astiano«

49 hektoliter pr. hektar

Barbera d’Asti og Barbera d’Asti Superiore med benævnelsen »Vigna«

56 hektoliter pr. hektar

6. Afgrænset geografisk område

Produktionsområdet for vine af typen »Barbera d’Asti« DOCG (BOB) omfatter følgende kommuners område:

Provinsen Asti:

Agliano Terme, Albugnano, Antignano, Aramengo, Asti, Azzano d’Asti, Baldichieri, Belveglio, Berzano S. Pietro, Bruno, Bubbio, Buttigliera d’Asti, Calamandrana, Calliano, Calosso, Camerano Casasco, Canelli, Cantarana, Capriglio, Casorzo, Cassinasco, Castagnole Lanze, Castagnole Monferrato, Castel Boglione, Castell’Alfero, Castellero, Castelletto Molina, Castello d’Annone, Castelnuovo Belbo, Castelnuovo Calcea, Castelnuovo Don Bosco, Castel Rocchero, Celle Enomondo, Cerreto d’Asti, Cerro Tanaro, Cessole, Chiusano d’Asti, Cinaglio, Cisterna d’Asti, Coazzolo, Cocconato, Corsione, Cortandone, Cortanze, Cortazzone, Cortiglione, Cossombrato, Costigliole d’Asti, Cunico, Dusino San Michele, Ferrere, Fontanile, Frinco, Grana, Grazzano Badoglio, Incisa Scapaccino, Isola d’Asti, Loazzolo, Maranzana, Maretto, Moasca, Mombaldone, Mombaruzzo, Mombercelli, Monale, Monastero Bormida, Moncalvo, Moncucco Torinese, Mongardino, Montabone, Montafia, Montaldo Scarampi, Montechiaro d’Asti, Montegrosso d’Asti, Montemagno, Montiglio Monferrato, Moransengo, Nizza Monferrato, Olmo Gentile, Passerano Marmorito, Penango, Piea, Pino d’Asti, Piovà Massaia, Portacomaro, Quaranti, Refrancore, Revigliasco d’Asti, Roatto, Robella, Rocca d’Arazzo, Roccaverano, Rocchetta Palafea, Rocchetta Tanaro, San Damiano D’Asti, San Giorgio Scarampi, San Martino Alfieri, San Marzano Oliveto, San Paolo Solbrito, Scurzolengo, Serole, Sessame, Settime, Soglio, Tigliole, Tonco, Tonengo, Vaglio Serra, Valfenera, Vesime, Viale d’Asti, Viarigi, Vigliano, Villafranca d’Asti, Villa San Secondo, Vinchio.

Provinsen Alessandria:

Acqui, Alfiano Natta, Alice Bel Colle, Altavilla Monferrato, Bergamasco, Bistagno, Borgoratto Alessandrino, Camagna Monferrato, Camino, Carentino, Casale Monferrato, Cassine, Castelletto Merli, Cellamonte, Cereseto, Cerrina, Coniolo, Conzano, Cuccaro Monferrato, Frascaro, Frassinello Monferrato, Fubine, Gabiano, Gamalero, Lu Monferrato, Mirabello Monferrato, Mombello Monferrato, Moncestino, Murisengo, Occimiano, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Ricaldone, Rosignano Monferrato, Sala Monferrato, S. Giorgio Monferrato, S. Salvatore Monferrato, Serralunga di Crea, Solonghello, Strevi, Terruggia, Terzo, Treville, Vignale, Villadeati, Villamiroglio.

I kommunerne Coniolo, Casale Monferrato, Occimiano og Mirabello Monferrato er produktionsområdet begrænset til bakkeskråningerne på højre side af Po-floden, som afgrænses af Casale-ringvejen fra broen over Po i retning af Alessandria, løber langs Santa Anna-skråningen og krydser Valentino-nabolaget og den lille landsby San Germano.

Syd for Casale falder produktionsområdets grænse sammen med hovedvejen frem til den administrative grænse for kommunen San Salvatore Monferrato og omfatter området vest for vejen.

Afgrænsning af delområde inden for produktionsområdet for »Barbera d’Asti« DOCG (BOB):

— Produktionsområdet for vine af typen »Barbera d’Asti« Superiore »Tinella« DOCG (BOB) omfatter hele det område, der udgøres af kommunerne Costigliole d’Asti, Calosso, Castagnole Lanze, Coazzolo og Isola d’Asti (begrænset til det område, der ligger til højre for Asti-Montegrosso-vejen).

— Produktionsområdet for vine med betegnelsen »Barbera d’Asti« Superiore »Colli Astiani« eller »Astiano« omfatter, hvad angår kommunen Asti, distriktet Montemarzo og San Marzanotto Valle Tanaro, hvad angår kommunen Isola, det område, der ligger til venstre for Asti-Montegrosso d’Asti-vejen, og hele det område, der udgøres af kommunerne Mongardino, Vigliano, Montegrosso d’Asti, Montaldo Scarampi, Rocca d’Arazzo og Azzano.

7. Primær(e) druesort(er)

Barbera N.

8. Tilknytning til det geografiske område

Naturlige faktorer med betydning for tilknytningen

Produktionsområdet ligger midt i det såkaldte tertiære Piemonte-bækken og omfatter provinsen Asti og dele af provinsen Alessandria. Det er et område med lave bakker med en højde på for det meste mellem 150 til 400 meter, som er kendetegnet ved et tempereret eller tempereret til varmt klima (ca. 1 800 graddage) med en gennemsnitlig nedbør på ca. 700 mm.

Dannelsen af det område, hvor »Barbera d’Asti« produceres, ligger mere end 2 mio. år tilbage, da havet trak sig tilbage fra det, som nu er Po-dalen, og erosionen begyndte i massivt omfang, hvorigennem det bakkede landskab opstod i sin nuværende form. De ældste områder ligger i den nordlige og sydlige del af produktionsområdet og består af sand- og kalkholdig mergel fra miocæn, de såkaldte »hvide jorde«, hvor man let finder fossile muslinger. De yngste områder er »Asti sandjorder« (pliocæn) på Tanaro's bredder, som er aflejringer af marine sedimenter. Disse overvejende kalkholdige jorde er kendetegnet ved at et højt indhold af calciumcarbonat og et ringe indhold af organisk materiale. De er ofte meget tørre om sommeren på grund af bakkernes hældning, hvilket vil sige, at vandet ikke kan tilbageholdes.

Naturlige faktorer med betydning for tilknytningen

I bogen Ampelografia della Provincia di Alessandria [Druesorter i provinsen Alessandria], Leardi and Demaria, 1873 (på daværende tidspunkt omfattede provinsen Alessandria også hele provinsen Asti i sin nuværende form, som løsrev sig herfra i 1936), siges følgende om sorten Barbera: »Denne velkendte druesort er en af de vigtigste af de sorter, der anvendes i Asti og Basso Monferrato, hvor det er en lokal sort, som længe er blevet dyrket«.

Det fuldkomne samspil mellem menneske og miljø i »Barbera d’Asti«-området viser sig i anvendelsen af det traditionelle dyrkningssystem tilpasset højdekurverne i landskabet, lodret espalier med beskæring efter Guyot-metoden og undertiden med cordon (dvs. lang spore på flerårigt ved) med sporer, begrænsning af udbytte og en rationel forvaltning af løvvæggen, som sammen med den sydvendte beliggenhed maksimerer kvaliteten af Barbera-druen. Barbera-druesorten, som kræver meget sol, dyrkes sædvanligvis på de bakkeskråninger, der har størst solindstråling (sydøst- til vestvendt retning), med undtagelse af dalbundene.

Nærmere oplysninger om produktets kvalitet eller kendetegn, der i det væsentlige eller udelukkende kan tilskrives det geografiske område.

Kombinationen af de naturlige og menneskelige faktorer, der præger området, gør det muligt at fremstille Barbera d’Asti-vine, som udviser et tilpas alkoholindhold på i gennemsnit 13 % vol., et tilpas syreindhold og en fremragende polyphenol-sammensætning. Kendetegnene for vine, der produceres i dette geografiske område, er nært forbundet med jordene. De »hvide jorde«, som overvejende består af silt og ler og har et højt indhold af calciumcarbonat, frembringer fyldige vine, der udviser en kraftig farve og holder sig længe. På Asti's sandjorde, som overvejende findes i centrum af området Monferrato Astigiano til venstre og højre for Tanaro-floden, produceres røde vine med intense og elegante aromaer af røde frugter med et lavt syreindhold, som modnes hurtigere.

Beskrivelse af årsagssammenhængen

Selv om den er almindelig i hele det sydlige Piemonte, er druesorten Barbera særlig udbredt i dette område, hvor den er den vigtigste sort. Bakkelandskabet og de sydøst- til sydvestvendte skråninger skaber tilsammen et ideelt miljø, der er luftigt og lyst uden stillestående vand. Det tempererede til varme klima, jordens tekstur og kemiske/fysiske sammensætning og det arbejde, som mennesker konstant udfører for at bevare dette område og dets vindyrkningsarealer, påviser forbindelsen mellem jorden og vinene, som styrker de særlige kendetegn hos røde vine med den registrerede beskyttede oprindelsesbetegnelse »Barbera d’Asti«.

Barbera-sortens alsidighed kombineret med det område, hvor den dyrkes, gør den ideel til fremstilling af vin, der egner sig godt til lagring. Takket være den traditionelle lagring på store fade og, i nyere tid, i barriques må disse vine nu bære betegnelsen »Superiore«. De har mere krop og organoleptisk kompleksitet, holder sig længe og de har gjort det muligt for Barbera d’Asti-betegnelsen at opnå stor berømmelse og voksende international anerkendelse.

9. Vigtige yderligere betingelser

Emballage

Emballagestørrelsen svinger mellem 0,187 liter og 12 liter, dog med undtagelse af beholdere med en kapacitet på 2 liter.

Anvendelse af kronekapsel som lukkeanordning er forbudt for Barbera d’Asti og Barbera d’Asti Superiore. Endvidere er kun naturkork tilladt for vintyper med den klassificerende benævnelse »Vigna« og angivelsen af delområdet.

Link til varespecifikationen

https://www.politicheagricole.it/flex/cm/pages/ServeBLOB.php/L/IT/IDPagina/12402